नई दिल्ली। आप ने नोटिस किया होगा जब सोते समय हमें अपने मोबाइल पर कोई मैसेज देखना या पढ़ना पड़ता है, तो हमें कितना भारी लगता है यह सब। कम से कम मुझे तो ऐसा लगता है। अब आप कल्पना कीजिए उन लोगों की जो रात को सोने से पहले अपने गैजेट्स पर ई-बुक्स पढ़ते हैं। माना कि ई-बुक्स का क्रेज़ बढ़ रहा है, इन की नेट पर भरमार है। लेकिन हमारी नींद से बढ़ कर तो कुछ नहीं। यह कहना है मीडिया डॉक्टर के नाम से मशहूर डा. प्रवीण चोपड़ा का।
न्यूयाॅर्क टाइम्स की एक रिपोर्ट पर नजर पड़ी तो पता चला कि सोते समय ई-बुक को पढ़ना हमारी नींद में खलल डालता है। वैज्ञानिक अध्ययन हुआ है कि जो लोग सोते वक्त ई-बुक्स पढ़ते हैं उन्हें नींद देर से आती तो है ही, वे लोग उतनी गहरी नींद का आनंद भी नहीं ले पाते और सुबह उठ कर भी वे लोग अपने आप को चुस्त-दुरूस्त महसूस नहीं करते।
हम लोग अधिकतर अब नेट भी मोबाइल पर ही चलाते हैं। ऐसे में मोबाइल पर ई-बुक्स रात के समय सोने से पहले पढ़ना कितना सिर-दुखाऊ काम होता होगा। आप के व्यक्तिगत अनुभव भी होंगे, मैं तो उस समय एक आर्टिकल तक नहीं देख पाता अपने मोबाइल पर। नींद की बात तो दूर, मेरा तो सिर ही भारी हो जाता है।
hin_Deva hin_Deva hin_Deva